29.11.2011	5330/01/2011	
			
Oikeusministeriö			
PL 25			
00023 Valtioneuvosto			
oikeusministerio@om.fi			

Lausuntopyyntö 4.11.2011, OM0191:00/06/06/2000

OIKEUSMINISTERIÖN LAUSUNTOPYYNTÖ KOSKIEN VALTIONEUVOSTON ASETUSLUONNOSTA VESITALOUSASIOISTA

Oikeusministeriö on pyytänyt Metsähallitukselta lausuntoa koskien luonnosta valtioneuvoston asetukseksi vesitalousasioista.

Lausuntonaan Metsähallitus esittää seuraavaa:

Uusi vesilaki tulee voimaan 1 päivänä tammikuuta 2012. Vesilain säännöksiä on tarpeen täsmentää alemmanasteisilla säännöksillä. Nyt lausunnolla oleva asetusluonnos täsmentää uuden vesilain (587/2011) säännöksiä koskien pääasiassa vesilain mukaisissa menettelyissä esitettävien asiakirjojen ja niihin liitettävien suunnitelmien ja selvityksien sisältöä. 

Metsähallitus kommentoi ojitussuunnitelman sisältöä koskevaa asetusluonnoksen 25 §:ää. Metsähallitus korostaa, että uuden vesilain 5 luvun 15 § mukaan metsäojituksissa ojitussuunnitelma ei kuitenkaan ole yleensä pakollinen:
        
"Ojitussuunnitelma on laadittava, jos ojitus edellyttää lupaviranomaisen lupaa, ojitustoimituksessa annettua päätöstä tai asian laatu tai laajuus sitä muutoin edellyttää."

Asetusluonnoksen 25 § saattaa johtaa päinvastaisen käsitykseen, vaikka asetuksen 25 § lienee laadittu lähinnä ajatellen maatalouden ojituksia. Metsähallitus toteaa, että asetuksen 25 §:n luettelo ojitussuunnitelman sisällöstä on liian vaativa tavanomaisille metsäojituksille.  Metsähallitus haluaa tuoda esille, että perusteluissa olisi suotavaa ilmaista selvästi se seikka, että luettelo koskee metsäojituksen osalta vain vesilain 5 luvun 15 §:n mukaisia erikoistapauksia.

Metsähallitus toteaa, että asetusluonnoksen 25 §:n 1 momentin 1 kohdan käsitettä "valuma-aluekartta" käytetään määrittelemättä, minkä tason valuma-alueesta on asetuksessa kyse. Valuma-alueella voidaan tarkoittaa esimerkiksi ojitusalueen laskuojan valuma-aluetta, useamman laskuojan yhdistelmää, tai esimerkiksi kolmannen jakovaiheen valuma-aluetta. Metsähallitus ehdottaa, että asetuksen perusteluissa selvitettäisiin tarkemmin mitä valuma-aluekartalla ko. kohdassa tarkoitetaan. 

Vesilain 3 luvun 2 §:n 1 momentin 8 kohdan mukaan vesitaloushankkeella on oltava lupaviranomaisen lupa, jos se voi muuttaa vesistön asemaa, syvyyttä, vedenkorkeutta tai virtaamaa, rantaa tai vesiympäristöä taikka pohjaveden laatua tai määrää, ja tämä muutos vaarantaa puron uoman luonnontilan säilymisen. Metsähallitus haluaa huomioida, että toivottavaa olisi noudattaa pykälän tulevassa soveltamisessa samaa linjaa kuin metsälain tulkinnassa koskien purojen ylityksiä metsätyökoneilla. 

Metsähallitus toteaa, että uuden asetuksen myötä Metsähallitukselta lakkaa velvollisuus pitää yllä vahvistettuja uittosääntöjä koskevaa arkistoa (vrt. vanha vesiasetus 282/1962 5 luku 76 §).

Lausunnosta lisätietoja tarvittaessa antaa lakimies Otto Swanljung, puh. 0205 64 4643, sähköposti: otto.swanljung@metsa.fi

Jyrki Kangas  
pääjohtaja